Ľudovít Klein

Ľudovít Klein (* 22. február 1995, Nové Zámky) je slovenský profesionálny bojovník zmiešaných bojových umení, ktorý zápasí v kategórii perovej a ľahkej váhy organizácie Ultimate Fighting Championship (UFC). Je historicky prvým Slovákom ktorý sa dostal do UFC.

Život 
Ľudovít Klein sa narodil v Nových Zámkoch, kde aj započal svoju športovú kariéru. Keď mal približne 12 rokov, Klein sa tajne prihlásil na tréningy boxu, keďže sa obával reakcie rodičov. Už po prvých tréningoch si bol vedomý, že bojové umenia ho budú sprevádzať celý život. Neskôr sa však boxeristický klub v ktorom pôsobil rozpadol, a Klein istý čas nevedel ktorým smerom sa uberať. Keďže však chcel pokračovať vo svojej záľube, prihlásil sa na tréningy brazílskeho Jiu-Jitsu. Dlhodobo trénoval v klube Thomas Bilishich Martial Arts Academy, ktorý je jedným za najlepších Jiu-Jitsu klubov na Slovensku. Ku svojim bojovým umeniam neskôr pridal aj Thajský box, vďaka ktorému sa prvýkrát dopočul o amatérskej lige MMA. Následne sa jej naplno začal venovať.

Spočiatku si privyrábal ako vyhadzovač na diskotékach, kde si ho neraz doberali kvôli jeho nižšiemu vzrastu.

Kariéra v zmiešaných bojových umeniach

Začiatky 
Klein sa sa pripojil ku profesionálnemu MMA už ako relatívne skúsený amatér. Po niekoľkých pôsobivých výkonoch v menších slovenských organizáciách si jeho potenciál všimol známy slovenský MMA bojovník Attila Végh, ktorý ho priviedol do svojho gymu a začal ho trénovať. Na domácej scéne Klein zostal neporazený vo svojich prvých šiestich zápasoch, po ktorých sa rozhodol ísť do zahraničia.

Jeho prvý zápas mimo Slovenska nedopadol podľa predstáv. Klein prehral proti Rusovi Igorovi Tarytsovi na KO. Následne vyhral dva zápasy v ruskej organizácii ACB, pričom obidva zvládol ukončiť v druhom kole. Na Slovensko sa vrátil na jeden zápas proti Moricovi Beszterceiovi, z ktorého odišiel ako víťaz.

Do zápasu proti Aidenovi Lee v britskej Cage Warriors išiel ako favorit, no neuspel. Lee ukončil Kleina na submisiu, a Klein sa rozhodol vrátiť späť na Slovensko.

S bilanciou 9-2 Klein prišiel do organizácie Oktagon MMA, kde zápasil dvakrát. V oboch zápasoch podal dominantný výkon a vyhral pred časovým limitom. Jeho druhý zápas proti Matějovi Kuzníkovi slúžil ako hlavný zápas večera karty Oktagon 5.

Následne vyhral dva zápasy v konkurujúcej XFN, no kvôli problémom s organizáciou sa vrátil späť do Oktagonu.

Na turnaji Oktagon 12 porazil Brazílca Williama Limu v prvom kole, a pokračoval výhrami nad Joãom Paulom Rodriguesom na Oktagon 14 a Łukaszom Sajewskim na Oktagon Prime 3, pričom dva z týchto zápasov vyhral svojim obľúbeným headkickom.

Ultimate Fighting Championship 
Klein debutoval v UFC ako náhrada za Natea Landwehera proti Shaneovi Youngovi 27. septembra 2020 na UFC 253 - Adesanya vs. Costa. Na predzápasovom vážení navážil 68 kíl, čo je 1.8 kilogramu nad váhovým limitom pre netitulové zápasy v perovej váhe. Zápas bol následne považovaný za tzv. catchweight, a Klein sa musel vzdať určitej percentuálnej časti svojho honoráru za zápas v prospech Younga. Klein zápas vyhral knokautom v prvom kole.

Klein čelil Michaelovi Trizanovi 8. mája 2021 na UFC on ESPN: Rodriguez vs. Waterson. Zápas prehral na body jednohlasným  rozhodnutím. 11 zo 14 mediálnych outletov bodovalo zápas v prospech Kleina.

Klein čelil Nateovi Landwehrovi 16. októbra 2021 na UFC Fight Night: Ladd vs. Dumont. Zápas prehral v treťom kole na submisiu.

Klein čelil Devontemu Smithovi 5. marca 2022 na UFC 272 - Covington vs. Masvidal ako náhrada na poslednú chvíľu za zraneného Erica Gonzaleza. Zápas vyhral na body nejednohlasným rozhodnutím.

Jeho ďalším súperom mal byť Ignacio Bahamondes 30. júla 2022 na podujatí UFC 277 - Peña vs. Nunes 2.  Bahamondes bol však nútený odstúpiť kvôli problémom s vízami. Nahradil ho bývalý dvojnásobný šampión organizácie Cage Warriors Mason Jones, pričom ich zápas bol preložený na 23. júl na podujatie UFC Fight Night: Blaydes vs. Aspinall v Londýne. Klein zápas vyhral jednohlasne na body.

V jeho ďalšom zápase sa Klein postavil proti Jaiovi Herbertovi 18. marca 2023 na karte UFC 286 - Edwards vs. Usman 3 opäť v Londýne. Zápas sa skončil bodovou remízou.

Klein mal čeliť UFC veteránovi Jimovi Millerovi 3. júna 2023 na podujatí UFC on ESPN 45. 19. mája však Klein zo zápasu odstúpil kvôli zraneniu a nahradený bol Jaredom Gordonom. Následne bolo oznámené, že bol opäť dohodnutý zápas medzi Kleinom a Ignaciom Bahamondesom na 5. august 2023 na podujatie UFC on ESPN: Sandhagen vs. Font. Klein nad súperom dominoval všetky tri kolá a vyhral jednohlasne na body.

Bilancia v zmiešaných bojových umeniach

Referencie

Externé odkazy 
Profesionálna MMA bilancia Ľudovíta Kleina na portáli Sherdog
Ľudovít Klein na oficiálnej webstránke UFC

Zdroj 

Slovenskí zápasníci
Súťažiaci v MMA
Osobnosti z Nových Zámkov